# Ministar unutrašnjih poslova Mevludin Nuhodžić – izjava o javnim okupljanjima

# četvrtak, 23. mart 2017.

Poštovani građani,

Pravo mirnog okupljanja, sloboda mišljenja, iskazivanje bunta ili neslaganja neotuđiva su prava slobodnog čovjeka. Međutim, baš zato što važe za sve i uvijek, ova prava nose i adekvatnu odgovornost i obaveze za sve. Tek se samo i u tom smislu može govoriti o istinskoj slobodi svih.

Postoji tendencija da se u Crnoj Gori ta prava zamijene novokonstruisanim pravom koje ne poznaje ni međunarodno ni naše pravo da se građani bez najava i dozvole uvijek, u bilo koje vrijeme, na neprikladnom mjestu mogu okupljati, ometati i zaustavljati redovan život svim ostalima. Blokadom vitalnih saobraćajnica ugroženo je temeljno ljudsko pravo na slobodu kretanja – onemogućavanje da se najbrže, najlakše dođe do stana, kuće, posla, ugrožava se i sloboda preduzetništva – onemogućavanje normalnog obavljanja privredne djelatnosti, posebno u drumskom saobraćaju (taksi udruženja, prevoznici, komunalne i uslužne službe – povećavaju se troškovi života, ugrožava se pravo na zdravstvenu zaštitu – onemogućavanje da se na vrijeme stigne i pruži pomoć. Ugrožava se bezbjednost imovine i lica, blokadom vitalnih saobraćajnica dolazi do saobraćajnih gužvi, što dovodi do povećanog broja saobraćajnih udesa. Svjedoci smo da se upravo to danima dešava na našim ulicama: protesti više ne izražavaju socijalni bunt zbog smanjenja naknada, retorika i postupci pojedinih učesnica i učesnika protesta govore da su skupovi dio političke manipulacije sa potpisom Demokratskog fronta sa ciljem destabilizacije ukupnih prilika u zemlji.

U ime Vlade i Ministarstva unutrašnjih poslova podsjećam na to da su samo ona okupljanja koja su prijavljena i odobrena i ne ugrožavaju slobodu drugih, legalna i legitimna. Sva drugačija su protivzakonita i u skladu sa zakonom i policijskim ovlašćenjima, biće onemogućena i procesuirana. Pozvani smo i spremni da čuvamo bezbjednost, javni red i mir svih naših građanki i građana. To možemo i moramo zbog prava i slobode svih nas.